Tuinkabouters (Duits: Gartenzwerge) is beeldjies wat as ornamente op grasperke en in tuine gebruik word. Die kabouters het menslike eienskappe en word tradisioneel as manlike dwerge met 'n rooi gepunte mus uitgebeeld. Tuinkabouters se grootte wissel gewoonlik van 30 – 60 cm. Miniatuur tuinkabouters wat net 'n paar sentimeters hoog is, is 'n neiging wat onlangs posgevat het. Hoewel tuinkabouters oorspronklik as versiering in die tuine van welgestelde Europeërs gebruik is, word hulle deesdae in die tuine en op grasperke van alle sosiale klasse, oral in die Westerse wêreld, gesien.
Die gewildheid van tuinkabouters het verder momentum gekry toe Sir Frank Crisp, die eienaar van die tweede grootste versameling tuinkabouters in die Verenigde Koninkryk, sy Friar Park, Henley-on-Thames-landgoed, vanaf 1910 - 1919, vir ten minste een maal 'n week vir die publiek oopgestel het. Dit was waarskynlik hier waar tuinliefhebbers en besoekers van oor die hele wêreld tuinkabouters vir die eerste keer gesien het.
Tuinkabouters het in die 1970's weer in gewildheid toegeneem, met die skepping van meer humoristiese kabouters. Gedurende die negentigerjare het rondreisende kabouters en kabouterpoetse gewild geword en is daar by tye selfs in die nasionale media daaroor berig. Mense sou byvoorbeeld vir die grap, 'n tuinkabouter uit 'n niksvermoedende persoon se tuin steel. Nadat hulle dan foto's van die gesteelde kabouter op allerhande plekke geneem het, en die foto's aan die eienaar gestuur het, is die tuinkabouter weer na sy huis teruggeneem.
Die tuinkabouters kan gemaak word van terracotta klei (loperige klei) wat in vorms gegiet word. Dit word gelaat om te stol; die middelste gedeelte binne-in die vorm word later uitgekrap sodat slegs 'n dunnerige kleidop oorbly. Sodra as wat die tuinkabouter ferm is, word dit uit die vorm verwyder en in 'n oond gebak totdat dit hard is. Nadat dit afgekoel het, word die kabouter geverf. Hedendaagse tuinkabouters kan ook van harse en soortgelyke materiale gemaak word.
Deesdae is daar baie verskillende variasies van die tuinkabouters, byvoorbeeld humoristiese weergawes wat wissel van die vrolike motorfietsryer tot kabouters wat vleis braai, asook tuinkabouters wat verteenwoordigend is van 'n meer donker humor, met 'n tuinkabouter wat in die rug gesteek word of 'n laksman se kappie dra.
'n Sestig sentimeter lange tuinkabouter met 'n lang, wit baard, 'n rooi koniese mus en 'n blou jas is die sentrale figuur in die Roaming Gnome-advertensieveldtog van Travelocity wat in Januarie 2004 van stapel gestuur is.
In die 2010 video-speletjie Fable III is daar 'n missie wat bysaak is tot die eintlike doel van die speletjie, waarvolgens 'n groep tuinkabouters magiese eienskappe kry, wat die speler se karakter dwarsoor die wêreld moet versamel.
Tuinkabouters is die dryfveer van Old Man Henderson., Sy eskapades ontwrig 'n Call of Cthulhu-variasie van die tafelblad rolspel speletjie, wat in 2010 op die webwerf 1d4chan  beskryf is. Die Henderson-karakter se enigste doelwit was om tuinkabouters ter waarde van $ 40 000 van 'n plaaslike kultus te 'red', terwyl hy nie besef het dat hy hulle voor die aanvang van die speletjie se sessie aan liefdadigheid geskenk het nie.